እናት ስቃይዋ ከንቱ እንዳልቀረ በማሳወቅ፣ ሰው እንደወለደች እንድታውቅ መልካም ሰው ሆኖ በማሳየት፣ ህመሟ ልፋትዋ ውሃ እንዳልበላው በሥራ በመተርጎም፣ ደግነቷን ሳይበርዝ ለቀጣዩ ትውልድ በማስተላለፍና የምትፈልገውን ሙሉ አድርጎ በማሳየት ክብሯን መግለጽ ያስፈልጋል። እናት ሌሎች እናቶች እንደ እርሷ ሆነው ማየት ትፈልጋለች። ብዙዎች ለእናታቸው ማድረግ የማይፈልጉትን በሌሎች ላይ ሲተገብሩት ስታይ ያማታል፤ አልፎ ተርፎ እናቶች ይከበራሉ በሚባልበት የኢትዮጵያ ማኅበረሰብ ውስጥ በአደባባይ እናቶችን የሚያዋርዱ ስድቦች እንዲህ የተለመዱ ሲሆኑም ቅስሟ ይሰበራል። እናም ለእናት ክብር ሲሰጥ ይህም ግምት ውስጥ መግባት አለበት። ዘላለማዊ ክብር ለእናቶች ይሁን!